অ্যাজাক্সকে উড়িয়ে শীর্ষে আবাহনী
ঈদ উল ফিতরের বিরতির পর টার্ফে ফিরে পর পর দুই দিন দুটি ম্যাচ খেলল আবাহনী। প্রথম দিন ঊষাকে হারানোর পর এবার জিতল অ্যাজাক্সের বিপক্ষে। জয়ের ধারায় থেকে প্রিমিয়ার ডিভিশন হকি লিগের টেবিলে শীর্ষে উঠল তারা। মওলানা ভাসানী জাতীয় হকি স্টেডিয়ামে সোমবার অ্যাজাক্সকে ৫-০ গোলে হারিয়েছে আবাহনী। প্রথম পর্বের দেখায় তারা জিতেছিল ৭-১ ব্যবধানে। এই জয়ে ১৪ ম্যাচে ৩৪ পয়েন্ট নিয়ে শীর্ষে উঠেছে আবাহনী। এক ম্যাচ কম খেলা মোহামেডান ৩২ পয়েন্ট নিয়ে নেমে গেছে দ্বিতীয় স্থানে। লিগের মুকুট ধরে রাখার লড়াইয়ে ভালোভাবে আছে মেরিনার ইয়াংসও; ১৩ ম্যাচে ৩১ পয়েন্ট তাদের।
সুপার সিক্সে এ নিয়ে তৃতীয় জয় পেল আবাহনী। বাংলাদেশ পুলিশকে ৭-০ গোলে হারিয়ে শুরুর পর মেরিনার ইয়াংসের বিপক্ষে ২-১ ব্যবধানে হেরেছিল তারা। আগের ম্যাচে ঊষা ক্রীড়া চক্রকে ৩-২ গোলে হারিয়ে জয়ে ফিরেছিল আবাহনী। চতুর্থ মিনিটে দেভেন্দর বাল্মিকির ফিল্ড গোলে এগিয়ে যায় আবাহনী। এরপর পেনাল্টি কর্নার থেকে ড্র‍্যাগ ফ্লিকে ব্যবধান দ্বিগুণ করেন আশরাফুল ইসলাম। ৩২ ও ৪২তম মিনিটে দেভেন্দর ও আশরাফুলের গোলে ম্যাচে চালকের আসনে বসে যায় আবাহনী। শেষ দিকে ভেঙ্কাটেশ কাঞ্চি জোরাল হিট নিশ্চিত করে দেন জয়।

প্রিমিয়ার ডিভিশন হকি লিগের টেবিলে দ্বিতীয় স্থানে নেমে গেছে মোহামেডান।